Folketing
2007-01-25

Jeg synes, det er fantastisk at blive ved med at skulle høre på det spørgsmål, især når de Venstremedlemmer, der rejser sig her og stiller det spørgsmål, formentlig også har hørt statsministerens egen besvarelse af forespørgslen, hvoraf det jo fremgik, at man i sensommeren dette år vil fremlægge en plan, der erstatter 2010-planen med 2015-planen, og hvor man vil redegøre for sine prioriteringer. Når man så spørger hr. Troels Lund Poulsen fra Venstre, om han ikke kan løfte sløret en smule for, hvad de prioriteringer indeholder, f.eks. om det råderum, som man må gå ud fra at man vil redegøre for hvordan man vil prioritere i, også rummer regeringsgrundlagets løfte om skattelettelser, så får man at vide: ingenting. Hvad er det for noget, der foregår her? Oppositionen, inklusive Socialdemokratiet, skal redegøre detaljeret og i procentregning, og der er næsten ingen grænser for, hvor detaljeret det skal være, men landets statsminister har fred til at sige: Det kommer i sensommeren, og det må så række for jer andre. (Kort bemærkning).